יעקב בן דניאל

יעקב בן דניאל (נולד ב-1932) הוא לשעבר ראש עיריית קריית אתא בין השנים 1983–1989.

ביוגרפיה
בן דניאל נולד בנאסריה שבעיראק, שבעה קילומטרים בלבד מאור כשדים התנ"כית. הוא למד בבית הספר הממלכתי המקומי והמשיך בתיכון היהודי בבגדאד.

ב-1951 עלה לישראל בגפו ובעקבות חבר הגיע לכפר אתא. התגייס לצה"ל, שם שרת בגדוד 13 של חטיבת גולני. עם שחרורו הגיע למעברת כפר אתא שם התגוררו בני המשפחה שעלו בינתיים לישראל. תעודותיו כבוגר תיכון סייעו לו לקבל עבודה כפועל בבית החרושת אתא.

בפעילותו הציבורית החל עם היבחרו להנהלת קופת התגמולים במפעל. בשנת 1957 כשפרצה השביתה הגדולה בבית החרושת היה בן דניאל דוברם של השובתים. לאור פועלו ב"שביתה הגדולה" נבחר לוועד העובדים. בשנת 1959 נבחר לתפקיד מזכיר ההסתדרות בעיר וכיהן בתפקידו עד שנת 1974. הוא דאג לעצמאותו הכלכלית של הסניף, הקים אצטדיון כדורגל, טיפח את קבוצות הספורט ובנה את בית ההסתדרות ברחוב רמז, בית מועד בקריית בנימין וקן הנוער העובד בכפר אתא.

בשנת 1965 נבחר למועצת העיר וקיבל את תיק החינוך שעמד תמיד בראש מעייניו. ארבע שנים אחר כך כבר היה לסגן ראש העיר וניהל את החינוך והקמת חטיבות הביניים בעיר.

בין השנים 1983–1989 כיהן כראש עיריית קריית אתא, הקים את המתנ"ס העירוני ובנה את מרכז הספורט בגבעת הרקפות. באוגוסט 1984 הוצאו כל עובדי העירייה לחופשה בשל חוב של 600 מיליון שקל, חוב שלא איפשר לעירייה לתפקד. העובדים יצאו לשביתה כללית וחסמו את הכניסה לעיר. לאחר כשנתיים הצליח לאזן את התקציב של העיר. בתקופתו קרסו המפעלים בעיר: אתא, צבע וכרמל, שלא באשמתו.

קישורים חיצוניים

הערות שוליים 

ראשי עיריית קריית אתא
ישראלים ילידי עיראק
עולים בשנות ה-1950
ראשי רשויות מקומיות מטעם העבודה
ישראלים שנולדו ב-1932